Мсціслаў можна смела назваць горадам Пятра — Пятра Мсціслаўца. Мясцовыя жыхары, асабліва настаўнікі і вучні, выдатна ведаюць яго біяграфію. Пётр Мсціславец з’яўляецца для старажытнага горада ганаровым жыхаром. Нездарма яму пастаўлены два помнікі. Адзін з знаходзіцца ў скверы. Здаецца, што малады чалавек задумаўся пра незвычайную для таго часу, але вельмі карысную і патрэбную друкарскую справу. Другі помнік знаходзіцца, а дакладней, узвышаецца, на цэнтральнай плошчы, якая носіць імя Пятра Мсціслаўца. Помнік нібыта пераносіць у той час, калі спраўдзіліся летуценні і мары юнака. Асветнік пераможна і горда ўзнімае друкаваную кнігу. Мсціслаўскія настаўнікі і вучні не горш за знакамітага земляка ведаюць працэс друкавання кніг. Усё дзякуючы спецыяльным заняткам у раённым гісторыка-краязнаўчым музеі, дзе захоўваецца макет таго самага станка, за якім калісьці працаваў Пётр Мсціславец і з-пад якога выходзілі друкаваныя старонкі.